Hvor kommer vi fra? Hvem/hva er vi? Hva skjer etter døden- er spørsmål mennesket har stilt og søkt å besvare i årtusener.
En vei å gå er å finne en fellesnevner, noe som er universellt, noe alt og alle er en del av- og bygge videre på dette. Når Regine Hamsun arbeider med den ovale formen- eller ellipsen som gjennomgangsmotiv, er den nettopp et slikt naturens felles multiplum.
Edvard Munch malte fullmånens og solens sirkelform som symbol på gjentakelse, på livshjulet og evigheten. Ellipsen er en langstrakt sirkel. Den elliptiske form tegnes og gjentas i planetenes baner, i eggets, bloddråpens og tårens form, i frø, perler, masker og fotspor.
I renessansen bygget kunstnere sine komposisjoner over sirkelen i sin søken etter harmoni og balanse. I barokken strekkes sirkelen til en oval. Den ovale formen er dynamisk og skaper fornemmelsen av bevegelse. Kanskje var det et resultat av den naturvitenskapelige erkjennelse at Jorden og planetene beveger seg i ellipseformede baner rundt solen- ikke omvendt.
En liggende eller horisontal ellipse vil gi inntrykk av å flyte. Ellipser som er arrangert stående stimulerer en vertikal retning; de synes å være stigende og bærer i seg budskap om vekst og fornyelse. En vertikal komposisjon synes å strekke seg, den søker å knytte sammen det himmelske og jordiske.
Verkene har titler etter hovedfargen. Ikke generelle benevnelser som rød og blå, men etter den spesifike fargens egennavn som Indian Yellow Lake Extra, Manganese Blue eller Schevening Rose Deep Geranium Lake. Kunstneren har et personlig forhold til hver av dem. Slik tilføres verkene ytterligere individualitet og personlighet.
Det er først når vi går nært innpå bildene at vi får oppleve historiene som skjuler seg i fotocollagene. Her skaper kunstneren et univers av kontraster og tidløshet: Vi ser historie og urkultur, populærkultur og humor, celler og rovkraft, liv-død.
De ovale bildene kan minne om speil, men de bringer også med seg assosiasjoner om segl eller våpenskjold. Et byvåpen er for eksempel underlagt heraldiske lover. Hamsun skaper her en universell livets heraldikk.